ΚΑΝΟΝΙΣΜΟΣ (ΕΟΚ) αριθ. 2164/70 ΤΟΥ ΣΥΜΒΟΥΛΙΟΥ της 27ης Οκτωβρίου 1970 περί των εισαγωγών ελαιολάδων από την Ισπανία

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη της Συνελεύσεως(1),

Εκτιμώντας:

ότι το άρθρο 8 του παραρτήματος 1 της συμφωνίας μεταξύ της Ευρωπαϊκής Οικονομικής Κοινότητος και της Ισπανίας προβλέπει ειδικό καθεστώς κατά την εισαγωγή των ελαιολάδων, που υπάγονται στη διάκριση 15.07 Α II του Κοινού Δασμολογίου, που έχουν εξ ολοκλήρου παραχθεί στην Ισπανία και απευθείας μεταφερθεί από αυτή τη χώρα στην Κοινότητα- ότι η εφαρμογή του καθεστώτος αυτού απαιτεί τη θέσπιση κανόνων εφαρμογής-

ότι αυτό το ειδικό καθεστώς προβλέπει μια κατ αποκοπή μείωση εκ 0,50 λογιστικών μονάδων ανά 100 χιλιόγραμμα της εισφοράς κατά την εισαγωγή στην Κοινότητα των εν λόγω ελαίων- ότι, επί πλέον, υπό τον όρο ότι η Ισπανία εισπράττει ειδικό φόρο κατά την εξαγωγή, αυτό το καθεστώς επιφέρει μείωση της εν λόγω εισφοράς που αντιστοιχεί στο ύψος του ειδικού φόρου και μέχρι του ποσού των 4 λογιστικών μονάδων ανά 100 χιλιόγραμμα-

ότι πρέπει να προβλεφθεί ότι, σύμφωνα με τις διατάξεις της προαναφερθείσας συμφωνίας, ο ειδικός φόρος κατά την εξαγωγή αντανακλάται επί της τιμής του ελαίου κατά την εισαγωγή του στην Κοινότητα- ότι προκειμένου να εξασφαλισθεί η σωστή εφαρμογή του εν λόγω καθεστώτος, πρέπει να ληφθούν τα απαραίτητα μέτρα έτσι ώστε, κατά την εισαγωγή του ελαίου, να έχει εξοφληθεί ο ειδικός φόρος κατά την εξαγωγή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η εισφορά που εφαρμόζεται κατά την εισαγωγή στην Κοινότητα ελαιολάδου που δεν έχει υποβληθεί σε διαδικασία εξευγενισμού, της διακρίσεως 15.07 Α II του Κοινού Δασμολογίου, που έχει εξ ολοκλήρου παραχθεί στην Ισπανία και απευθείας μεταφερθεί από τη χώρα αυτή στην Κοινότητα, είναι η εισφορά η οποία υπολογίζεται σύμφωνα με τις διατάξεις του άρθρου 13 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(2), όπως τροποποιήθηκε τελευταία από τον κανονισμό (ΕΟΚ) αριθ. 1253/70(3), που εφαρμόζεται κατά την εισαγωγή, μειωμένη κατά 0,5 λογιστικές μονάδες ανά 100 χιλιόγραμμα.

Άρθρο 2

Η εισφορά που εισπράττεται κατά την εισαγωγή στην Κοινότητα του προϊόντος, το οποίο καθορίζεται στο άρθρο 1, είναι αυτή που υπολογίζεται σύμφωνα με τις διατάξεις του εν λόγω άρθρου, μειωμένη κατά ποσό ίσο με εκείνο του ειδικού φόρου κατά την εξαγωγή προς την Κοινότητα, που εισπράττεται από την Ισπανία για το ελαιόλαδο που αναφέρεται στο άρθρο 1 εντός του ορίου των 4 λογιστικών μονάδων ανά 100 χιλιόγραμμα.

Άρθρο 3

Το καθεστώς που προβλέπεται στο άρθρο 2 εφαρμόζεται σε κάθε εισαγωγή για την οποία έχει εξοφληθεί ο ειδικός φόρος κατά την εξαγωγή, μέχρι το ύψος ενός ποσού το οποίο δεν υπερβαίνει ούτε το ύψος της εισφοράς, υπολογιζόμενο σύμφωνα με τις διατάξεις του άρθρου 1 που εφαρμόζεται κατά την εισαγωγή του ελαίου στην Κοινότητα, ούτε τις 4 λογιστικές μονάδες ανά 100 χιλιόγραμμα.

Άρθρο 4

Οι λεπτομέρειες εφαρμογής του παρόντος κανονισμού, ιδίως εκείνες του άρθρου 3, θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 5

Το καθεστώς που προβλέπεται στον παρόντα κανονισμό εφαρμόζεται από την έναρξη ισχύος της συμφωνίας μεταξύ της Ευρωπαϊκής Οικονομικής Κοινότητος και της Ισπανίας και μέχρι την 31η Οκτωβρίου 1971.

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 27 Οκτωβρίου 1970.

Για το Συμβούλιο

Ο Πρόεδρος

W. SCHEEL

(1) ΕΕ αριθ. Α της 26.10.1970, σ. 32.

(2) ΕΕ αριθ. 172 της 30.9.1966, σ. 3025/66.

(3) ΕΕ αριθ. Ν 143 της 1.7.1970, σ. 1.